NARIADENIE RADY (ES) č. 456/2006
z 20. marca 2006,
ktorým sa opravuje nariadenie (ES) č. 1786/2003 o spoločnej organizácii trhu so sušeným krmivom
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 36 a článok 37 ods. 2 tretí pododsek,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Text nariadenia Rady (ES) č. 1786/2003 (2) obsahuje viaceré chyby.
(2)
Po zmene a doplnení kombinovanej nomenklatúry by sa číselné znaky KN ex 1214 90 91 a KN ex 1214 90 99 v článku 1 uvedeného nariadenia mali nahradiť číselným znakom KN ex 1214 90 90.
(3)
Maximálne zaručené množstvo 4 855 900 ton v článku 5 ods. 1 uvedeného nariadenia by sa malo nahradiť maximálnym zaručeným množstvom 4 960 723 ton, čo predstavuje súčet zaručených vnútroštátnych množstiev uvedených v odseku 2 uvedeného článku.
(4)
Prvý pododsek článku 6 uvedeného nariadenia by sa mal preformulovať tak, aby sa správne opísala metóda znižovania pomoci v prípade prekročenia maximálneho zaručeného množstva. Všetky jazykové verzie v druhom pododseku toho istého článku by sa mali zosúladiť tak, aby sa pre vyjadrenie zásady, že v prípade prekročenia maximálneho zaručeného množstva nie je možné zvýšiť výdavky rozpočtu, používala rovnaká terminológia.
(5)
Nariadenie (ES) č. 1786/2003 by sa preto malo zodpovedajúcim spôsobom opraviť.
(6)
Vzhľadom na to, že tieto opravy nemajú žiadny negatívny účinok na hospodárske subjekty, toto nariadenie by sa malo uplatňovať od dátumu uplatňovania nariadenia (ES) č. 1786/2003,
PRIJALA TOTO NARIADENIE:
Článok 1
Nariadenie (ES) č. 1786/2003 sa opravuje takto:
1.
V tabuľke v článku 1 sa v prvom stĺpci v písmene a) číselné znaky KN „ex 1214 90 91 a ex 1214 90 99“ nahrádzajú číselným znakom KN „ex 1214 90 90“.
2.
V článku 5 ods. 1 sa maximálne zaručené množstvo „4 855 900“ ton nahrádza maximálnym zaručeným množstvom „4 960 723“ ton.
3.
Článok 6 sa nahrádza takto:
„Článok 6
Ak počas obchodného roka objem sušeného krmiva, pre ktorý sa žiada pomoc ustanovená v článku 4 ods. 2, prekračuje zaručené maximálne množstvo stanovené v článku 5 ods. 1, pomoc v každom členskom štáte, v ktorom produkcia prekročí zaručené vnútroštátne množstvo, sa zníži prostredníctvom zníženia výdavkov ako funkcia percentuálneho podielu prekročenia daného členského štátu na celkovom súčte prekročení.
Zníženie sa stanovuje v súlade s postupom uvedeným v článku 18 ods. 2 na úroveň, ktorá zabezpečuje, aby rozpočtový výdavok vyjadrený v eurách nepresiahol sumu, ktorá by sa bola dosiahla, ak by sa zaručené maximálne množstvo nebolo prekročilo.“
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od 1. apríla 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. marca 2006